5.5.2022
EL
Επίσημη Εφημερίδα της Ευρωπαϊκής Ένωσης
C 184/139 Πέμπτη 21 Οκτωβρίου 2021
115. τονίζει την ανάγκη προσέλκυσης περισσότερων επενδύσεων, τόσο δημόσιων όσο και ιδιωτικών, στην έρευνα, την καινοτομία και την ανάπτυξη νέων βιώσιμων τεχνολογιών, μεταξύ άλλων σε βιομηχανίες υψηλής εργατικής έντασης, σε απαραίτητα νέα δίκτυα υποδομών και έργα που συμβάλλουν στην επίτευξη των στόχων της Ευρωπαϊκής Πράσινης Συμφωνίας και της συμφωνίας του Παρισιού· 116.
υπογραμμίζει τη σημασία της διασφάλισης συνοχής και συνέπειας στα κίνητρα για την προώθηση καινοτόμων τεχνολογιών για την επίτευξη των στόχων του 2030 και του 2050, εξετάζοντας την ανάπτυξη ήδη ώριμων τεχνολογιών, καθώς και επενδύσεις σε νέες τεχνολογίες που πρέπει να αναπτυχθούν για την επίτευξη του στόχου της Ένωσης για κλιματική ουδετερότητα έως το 2050 το αργότερο· 117.
υπογραμμίζει τον θεμελιώδη ρόλο που μπορούν να διαδραματίσουν οι ψηφιακές τεχνολογίες στη στήριξη της πράσινης μετάβασης της ΕΕ· υπογραμμίζει ότι η ανάκαμψη της ΕΕ απαιτεί τη δημιουργία σταθερού ρυθμιστικού πλαισίου και οικονομικών κινήτρων και για ιδιωτικούς φορείς, προκειμένου να επιτευχθεί και να διασφαλιστεί πρόοδος με γνώμονα την αγορά προς την έρευνα, την καινοτομία και την ανάπτυξη βιώσιμων τεχνολογιών· 118.
υπογραμμίζει ότι η ψηφιοποίηση είναι ένας από τους βασικούς παράγοντες που οδηγούν στην ενοποίηση του ενεργειακού συστήματος, καθώς μπορεί να καταστήσει δυνατές τις δυναμικές και διασυνδεδεμένες ροές των φορέων ενέργειας, να καταστήσει δυνατή τη διασύνδεση πιο διαφοροποιημένων αγορών και να παράσχει τα απαραίτητα δεδομένα για την αντιστοίχιση προσφοράς και ζήτησης· επισημαίνει τις δυνατότητες των ψηφιακών τεχνολογιών να αυξήσουν την ενεργειακή απόδοση και, ως εκ τούτου, να μειώσουν τις συνολικές εκπομπές αερίων του θερμοκηπίου· υπενθυμίζει ότι η Επιτροπή εκτιμά ότι το περιβαλλοντικό αποτύπωμα των ΤΠΕ αντιπροσωπεύει ποσοστό μεταξύ 5 % και 9 % της παγκόσμιας χρήσης ηλεκτρικής ενέργειας και άνω του 2 % των παγκόσμιων εκπομπών αερίων του θερμοκηπίου· τονίζει ότι, σύμφωνα με μελέτη του Κοινού Κέντρου Ερευνών της Επιτροπής σχετικά με την τεχνητή νοημοσύνη, του 2018, τα κέντρα δεδομένων και η μεταφορά δεδομένων θα μπορούσαν να αντιπροσωπεύουν ποσοστό μεταξύ 3 % και 4 % της συνολικής κατανάλωσης ηλεκτρικής ενέργειας της Ένωσης· επισημαίνει ότι η Επιτροπή αναμένει αύξηση 28 % στην κατανάλωση των κέντρων δεδομένων από το 2018 έως το 2030· υπογραμμίζει ότι ήδη το 47 % των εκπομπών αερίων του θερμοκηπίου από ψηφιακές εφαρμογές οφείλονται σε εξοπλισμό των καταναλωτών, όπως υπολογιστές, smartphone, tablet και άλλα συνδεδεμένα αντικείμενα· ζητεί, επομένως, τη λήψη μέτρων για τη μείωση του αποτυπώματος άνθρακα στον τομέα των ΤΠΕ μέσω της διασφάλισης της ενεργειακής απόδοσης και της αποδοτικής χρήσης των πόρων, και επαναλαμβάνει τον στόχο να καταστούν τα κέντρα δεδομένων κλιματικά ουδέτερα και με υψηλή ενεργειακή απόδοση έως το 2030, όπως αναφέρεται στην ψηφιακή στρατηγική· 119.
υπενθυμίζει τη σημασία της συμβολής της Ε&Κ στην επίτευξη των στόχων που ορίζονται στη συμφωνία του Παρισιού και των στόχων της Ευρωπαϊκής Πράσινης Συμφωνίας· καλεί την Επιτροπή και τα κράτη μέλη να στηρίξουν την έρευνα και την καινοτομία και τη συνολική αύξηση των ενωσιακών και εθνικών προϋπολογισμών που προορίζονται για την Ε&Κ στον τομέα των βιώσιμων και ασφαλών τεχνολογιών ενέργειας και της καινοτομίας· καλεί την Επιτροπή να εξετάσει το ενδεχόμενο περαιτέρω στήριξης τεχνολογιών και καινοτόμων λύσεων που θα συμβάλουν σε ένα κλιματικά ανθεκτικό και ενοποιημένο ενεργειακό σύστημα, μεταξύ άλλων εκεί όπου η Ευρώπη διατηρεί παγκόσμια ηγετική θέση και εγχώριες αλυσίδες αξίας· θεωρεί ότι είναι σημαντικό να υπάρχουν βασικά τμήματα των αλυσίδων αξίας ανανεώσιμων πηγών ενέργειας στην Ένωση, προκειμένου να επιτευχθούν οι κλιματικοί στόχοι και να παρασχεθούν σημαντικά οικονομικά οφέλη στους Ευρωπαίους, και ζητεί κατάλληλα μέτρα για την υποστήριξη του ρόλου του ευρωπαϊκού περιεχομένου στην αλυσίδα εφοδιασμού και τη νομοθεσία για τα συστήματα ενέργειας από ανανεώσιμες πηγές· Κλιματική αλλαγή και ανάπτυξη 120. πιστεύει ότι η COP26 αποτελεί ευκαιρία ανανέωσης των προσπαθειών για την επίτευξη των στόχων της συμφωνίας του Παρισιού και των ΣΒΑ του ΟΗΕ, ιδίως του ΣΒΑ 13 (δράση για το κλίμα)· θεωρεί ότι η Ατζέντα του 2030 πρέπει να λειτουργήσει ως χάρτης πορείας προς ένα πιο οικολογικό, δίκαιο και βιώσιμο μέλλον· 121.
τονίζει τη σημασία μιας προσέγγισης για τα ανθρώπινα δικαιώματα στο πλαίσιο της δράσης για το κλίμα, προκειμένου να διασφαλιστεί ότι όλα τα μέτρα σέβονται και υποστηρίζουν τα ανθρώπινα δικαιώματα όλων των ανθρώπων· 122.
ζητεί από τα συμβαλλόμενα μέρη της UNFCCC να συνεχίσουν να αυξάνουν τις φιλοδοξίες τους για μετριασμό και προσαρμογή σύμφωνα με τους στόχους της Συμφωνίας του Παρισιού και να ενσωματώσουν τη διάσταση των ανθρωπίνων δικαιωμάτων στις ΕΚΣ τους και στην επικοινωνία τους που σχετίζεται με την προσαρμογή· καλεί τη γραμματεία της UNFCCC να αναπτύξει κατευθυντήριες γραμμές σχετικά με τον τρόπο ενσωμάτωσης της προστασίας των ανθρωπίνων δικαιωμάτων στις ΕΚΣ και στην επικοινωνία που σχετίζεται με την προσαρμογή, σε συνεργασία με την Ύπατη Αρμόστρια του ΟΗΕ για τα ανθρώπινα δικαιώματα· 123.
έχει επίγνωση των μαζικών στοιχείων που αποδεικνύουν ότι οι επιπτώσεις της κλιματικής αλλαγής προκαλούν και επιδεινώνουν την έλλειψη ζωτικών πόρων, όπως είναι η αρόσιμη γη, βλάπτουν ή καταστρέφουν τα οικοσυστήματα διατήρησης των μέσων διαβίωσης και αυξάνουν τη συχνότητα και τη σοβαρότητα των φυσικών καταστροφών, λειτουργώντας έτσι ως κινητήριες δυνάμεις των συγκρούσεων, του εκτοπισμού πληθυσμών και των ανθρωπιστικών κρίσεων·